
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2022 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas
(2023/2138(DEC))
Europos Parlamentas,
–	atsižvelgdamas į Europos Sąjungos 2022 finansinių metų bendrąjį biudžetą[footnoteRef:1], [1:  OL L 45, 2022 2 24.] 

–	atsižvelgdamas į Europos Sąjungos 2022 finansinių metų konsoliduotąsias metines ataskaitas (COM(2023)0391 – C9‑0257/2023)[footnoteRef:2], [2:  OL C, C/ ..., ELI: ....] 

–	atsižvelgdamas į Europos duomenų apsaugos priežiūros pareigūno 2022 m. metinę ataskaitą (0000/2023),
–	atsižvelgdamas į Audito Rūmų 2022 finansinių metų metinę biudžeto vykdymo ataskaitą kartu su institucijų atsakymais[footnoteRef:3], [3:  OL C, C/2023/103, .2023 10 4.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2022 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4:  OL C, C/2023/112, 2023 10 12.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260, 261 ir 262 straipsnius, [5:  OL L 193, 2018 7 30, p. 1.] 

–	atsižvelgdamas į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB, ypač į jo 54 straipsnį,
–	atsižvelgdamas į Darbo tvarkos taisyklių 100 straipsnį ir V priedą,
–	atsižvelgdamas į Piliečių laisvių, teisingumo ir vidaus reikalų komiteto nuomonę,
–	atsižvelgdamas į Biudžeto kontrolės komiteto pranešimą (A9‑0000/2024),
1.	patvirtina Europos duomenų apsaugos priežiūros pareigūnui, kad jo 2022 finansinių metų biudžetas įvykdytas / atideda savo sprendimo, kuriuo Europos duomenų apsaugos priežiūros pareigūnui patvirtinama, kad jo 2022 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Audito Rūmams, Europos Sąjungos Teisingumo Teismui, Europos ombudsmenei ir Europos išorės veiksmų tarnybai bei pasirūpinti, kad jie būtų paskelbti Europos Sąjungos oficialiajame leidinyje (L serijoje).

su pastabomis, sudarančiomis neatskiriamą sprendimo dėl Europos Sąjungos 2022 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas, dalį
(2023/2138(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2022 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas,
–	atsižvelgdamas į Darbo tvarkos taisyklių 100 straipsnį ir V priedą,
–	atsižvelgdamas į Piliečių laisvių, teisingumo ir vidaus reikalų komiteto nuomonę,
–	atsižvelgdamas į Biudžeto kontrolės komiteto pranešimą (A9‑0000/2024),
A.	kadangi vykdant biudžeto įvykdymo patvirtinimo procedūrą biudžeto įvykdymą tvirtinanti institucija nori pabrėžti, jog nepaprastai svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi duomenų apsauga yra pagrindinė teisė, saugoma ES teisės aktais ir įtvirtinta Europos Sąjungos pagrindinių teisių chartijos 8 straipsnyje;
C.	kadangi Sutarties dėl Europos Sąjungos veikimo 16 straipsnyje nustatyta, kad atitiktį taisyklėms, kurios taikomos asmenų apsaugai tvarkant su jais susijusius asmens duomenis, vertina nepriklausoma institucija;
D.	kadangi pagal Reglamentą (ES) 2018/1725 numatyta įsteigti tokią nepriklausomą instituciją – Europos duomenų apsaugos priežiūros pareigūno tarnybą (toliau – EDAPP), atsakingą už teisės į duomenų apsaugą ir privatumą apsaugą ir užtikrinimą, kurios užduotis – rūpintis, kad Sąjungos institucijos, įstaigos, organai ir agentūros diegtų tvirtą duomenų apsaugos kultūrą;
E.	kadangi EDAPP, kaip Europos duomenų apsaugos valdybos narys, savo funkcijas atlieka glaudžiai bendradarbiaudamas su kitomis duomenų apsaugos institucijomis ir tarnauja viešajam interesui, sykiu vadovaudamasis nešališkumo, sąžiningumo, skaidrumo ir pragmatizmo principais;
F.	kadangi iki 2022 m. lapkričio 13 d. EDAPP delegavo leidimus suteikiančio pareigūno įgaliojimus direktoriui, o vėliau – administracijos vadovui, vadovaudamasis veiklos taisyklėmis, kuriomis apibrėžiamos užduotys ir atsakomybė, susijusios su EDAPP biudžetu ir administravimu, kaip nustatyta Europos Parlamento ir Tarybos reglamento (ES, Euratomas) 2018/1046 72 straipsnio 2 dalyje, o jo apskaitos pareigūno funkciją atlieka Komisijos apskaitos pareigūnas, kaip nustatyta 2017 m. kovo 1 d. Europos duomenų apsaugos priežiūros pareigūno sprendime;
1.	pažymi, kad EDAPP biudžetas patenka į DFP 7 išlaidų kategoriją „Europos viešasis administravimas“, kurią 2022 m. iš viso sudarė 11,6 mlrd. EUR, t. y. 5,9 proc. Sąjungos biudžeto išlaidų; pažymi, kad EDAPP biudžetas sudarė 0,17 proc. DFP 7 išlaidų kategorijos asignavimų;
2.	pažymi, kad Audito Rūmai savo 2022 finansinių metų metinėje ataskaitoje išanalizavo 60 administravimo srities operacijų imtį – tiek pat, kiek 2021 m.; taip pat pažymi, kad Audito Rūmai rašo, jog administracines išlaidas sudaro išlaidos žmogiškiesiems ištekliams, įskaitant pensijoms, kurios 2022 m. sudarė apie 70 proc. visų administracinių išlaidų, taip pat pastatams, įrangai, energijai, ryšių ir informacinėms technologijoms, ir kad jų daugelio metų darbo patirtis rodo, jog apskritai šios išlaidos yra nedidelės rizikos;
3.	pažymi, kad Audito Rūmai, atlikdami 2022 m. auditą, išnagrinėjo EDAPP priežiūros ir kontrolės sistemas, visų pirma vidaus kontrolės standartų įgyvendinimą, rizikos valdymą ir Finansiniame reglamente apibrėžtų pagrindinių kontrolės priemonių veikimą, įskaitant mokėjimų ex ante ir ex post kontrolę;
4.	pažymi, kad 14 (23 proc.) iš 60 operacijų buvo klaidų, tačiau Audito Rūmai, remdamiesi penkiomis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos;
5.	su pasitenkinimu atkreipia dėmesį į tai, jog savo 2022 finansinių metų metinėje ataskaitoje Audito Rūmai pažymi nenustatę jokių konkrečių su EDAPP susijusių problemų;
Biudžeto ir finansų valdymas
6.	pažymi, kad galutinis priimtas EDAPP biudžetas 2022 m. buvo 20 266 000 EUR, t. y. 4,12 proc. didesnis, palyginti su 2021 m.; pažymi, kad EDAPP gavo 50 000 EUR asignuotųjų pajamų, susijusių su paslaugomis, teikiamomis ELPA priežiūros institucijai pagal susitarimą dėl paslaugų lygio; pažymi, kad EDAPP biudžetas taip pat apima Europos duomenų apsaugos valdybos (toliau – Valdyba) nepriklausomo sekretoriato darbą;
7.	su pasitenkinimu pažymi, kad 2022 m. biudžeto įvykdymo lygis buvo 98 proc., t. y. didesnis nei ankstesniais metais, kai biudžeto įvykdymo lygis buvo 86 proc.;
8.	pažymi, kad dėl Rusijos agresijos karo prieš Ukrainą EDAPP biudžetas patyrė spaudimą, be kita ko, dėl didėjančios infliacijos ir atlyginimų koregavimo, labai išaugusių energijos sąnaudų ir prekių bei paslaugų kainų vykdant viešuosius pirkimus ir susitarimus dėl paslaugų lygio su kitomis institucijomis; palankiai vertina 2022 m. atliktą vidinį lėšų perskirstymą biudžeto skyriuose, siekiant optimizuoti biudžeto vykdymą;
9.	pažymi, kad 2022 m. vidutinis sąskaitų faktūrų apmokėjimo laikas buvo 21,54 dienos, t. y. ilgesnis nei 2021 m., kai vidutinis laikas siekė 19,98 dienos; palankiai vertina tai, kad įdiegta nauja elektroninė mokėjimo sistema, skirta tvarkyti sąskaitas faktūras, susijusias su kelionių agentūros iš anksto apmokėtomis komandiruočių išlaidomis, kuri, tikimasi, padės sutrumpinti laiką, reikalingą mokėjimams atlikti, kai tik ji pradės veikti visu pajėgumu; ragina EDAPP apsvarstyti galimybę šią sistemą taikyti ir kitų rūšių mokėjimams;
10.	pažymi, kad po COVID-19 pandemijos atnaujinus keliones 2021–2022 m. EDAPP darbuotojų komandiruotėms skirtas biudžetas padidėjo nuo 41 000 EUR iki 251 000 EUR, t. y. padidėjo 512 proc.; taip pat pažymi, kad šiame biudžete 2022 m. EDAPP turėjo specialų Priežiūros pareigūnui skirtą 33 000 EUR komandiruočių biudžetą, palyginti su 5 000 EUR 2021 m., t. y. 560 proc. daugiau; pažymi, kad 2022 m. padidėjusi infliacija ir smarkiai išaugusios energijos kainos, susijusios su Rusijos agresijos karu prieš Ukrainą, neigiamai paveikė skrydžių bilietų ir viešbučių kainas, todėl padidėjo komandiruočių išlaidos;
Vidaus valdymas, veikla ir vidaus kontrolė
11.	pažymi, kad 2022 m. EDAPP atliko savo 2020–2024 m. strategijos laikotarpio vidurio peržiūrą, kurioje daugiausia dėmesio skyrė trims ramsčiams – prognozavimui, veiksmams ir solidarumui – nustatydamas perorientuotą EDAPP viziją ir prioritetus 2022–2024 m. laikotarpiui, siekdamas sukurti saugesnę skaitmeninę ateitį;
12.	palankiai vertina didelius organizacinius pokyčius ir atitinkamą jo darbo tvarkos taisyklių peržiūrą, kurią EDAPP atliko 2022 m., siekdamas prisidėti prie savo užduočių raidos ir padidinti savo procesų veiksmingumą atsižvelgiant į sparčiai kintančią tarptautinę aplinką; visų pirma pažymi, kad dėl šių pokyčių EDAPP sukūrė naują generalinio sekretoriaus lygmens EDAPP sekretoriato vadovo pareigybę, specialią teisės tarnybos funkciją, valdymo ir vidaus atitikties užtikrinimo sektorių, du naujus veiklos sektorius priežiūros ir vykdymo užtikrinimo skyriuje, naują finansų sektorių Žmogiškųjų išteklių, biudžeto ir administravimo skyriuje ir atstovybę Strasbūre;
13.	pažymi, kad 2022 m. birželio 28 d. įsigaliojus 2022 m. birželio 8 d. Europos Parlamento ir Tarybos reglamentui (ES) 2022/991[footnoteRef:6], kuriuo iš dalies keičiamas Europos Parlamento ir Tarybos reglamentas (ES) 2016/794[footnoteRef:7], kuriuo įsteigiamas Europolas, buvo sustiprintos EDAPP priežiūros funkcijos, susijusios su operatyviniais asmens duomenimis, kuriuos Europolas tvarko vykdydamas savo įgaliojimus; pažymi, kad 2022 m. atliktais organizaciniais pakeitimais, visų pirma naujo subsektoriaus su specializuotais darbuotojais sukūrimu priežiūros ir vykdymo užtikrinimo skyriuje, visų pirma buvo siekiama atsižvelgti į konkrečius EDAPP įgaliojimus, susijusius su laisvės, saugumo ir teisingumo erdvės agentūrų priežiūra, taip pat atsižvelgiant į naujus EDAPP priežiūros įgaliojimus, susijusius su Europolu; ragina EDAPP nuolat informuoti biudžeto įvykdymą tvirtinančią instituciją apie bet kokį tolesnį jo įgaliojimų pratęsimą ir poveikį ištekliams; [6:  2022 m. birželio 8 d. Europos Parlamento ir Tarybos reglamentas (ES) 2022/991, kuriuo iš dalies keičiamas Reglamentas (ES) 2016/794, kiek tai susiję su Europolo bendradarbiavimu su privačiais subjektais, Europolo atliekamu asmens duomenų tvarkymu padedant atlikti nusikalstamų veikų tyrimus ir Europolo vaidmeniu mokslinių tyrimų ir inovacijų srityje (OL L 169, 2022 6 27, p. 1–42).]  [7:  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).] 

14.	pažymi, kad 2022 m. įgyvendindamas pakeitimus EDAPP siekė supaprastinti savo vidaus procedūras, kad būtų galima griežčiau atlikti tyrimus ir perskirstyti specializuotus darbuotojus; pažymi, kad su teisėsauga susijusių skundų, pvz., prieš Europolą pateiktų skundų, tyrimas dažnai būna labai sudėtingas ir vidutiniškai trunka ilgiau nei kitų skundų tyrimas;
15.	pažymi, kad 2022 m. EDAPP gavo 367 skundus (t. y. 47 skundais daugiau nei 2021 m.), iš kurių 65 buvo priimtini, o 302 – nepriimtini, be 129 priimtinų skundų, kurių nagrinėjimas tęsėsi 2022 m; palankiai vertina EDAPP pastangas sumažinti didelį nepriimtinų skundų skaičių, kuris nuo 2019 m. padvigubėjo, taigi ir išteklius, kurių reikia jiems nagrinėti; pažymi, kad EDAPP priėmė galutinį sprendimą ir (arba) pateikė nuomonę ir (arba) atsakymą 23 iš 65 skundų, gautų 2022 m., vidutiniškai per 42 dienas; taip pat pažymi, kad skundai dėl Europolo buvo išnagrinėti per vidutiniškai 5–12 mėnesių;
16.	pažymi, kad 2022 m. EDAPP atliko du išankstinius tyrimus, kai kilo abejonių dėl galimų Sąjungos institucijos padarytų duomenų apsaugos taisyklių pažeidimų, ir vykdė tris tęstinius oficialius tyrimus duomenų apsaugos auditų forma, iš kurių vienas buvo baigtas 2022 m. balandžio mėn.; taip pat pažymi, kad EDAPP taip pat pradėjo keturis tyrimus duomenų apsaugos auditų forma, remdamasis skundais dėl tam tikrų Sąjungos institucijų, įstaigų, organų ir agentūrų interneto svetainių, ir vieną tyrimą laisvės, saugumo ir teisingumo erdvės sektoriuje bei tęsė ankstesniais metais pradėtus tyrimus; supranta, kad užsitęsusį EDAPP audito, kurio metu buvo tikrinama, kaip Europolas tvarko įtariamaisiais nurodytų jaunesnių nei 15 metų amžiaus nepilnamečių asmens duomenis, kuriuos agentūrai pateikė trečiosios šalys ir tarptautinės organizacijos, ir kuris buvo baigtas 2022 m. lapkričio mėn. po 15 mėnesių trukusio tyrimo, tvarkaraštį lėmė iššūkiai, susiję su darbu ir išteklių prioritetų nustatymu;
17.	pažymi, kad 2022 m. rugsėjo 16 d. EDAPP pateikė Europos Sąjungos Teisingumo Teismui (ESTT) ieškinį dėl dviejų iš dalies pakeisto Europolo reglamento nuostatų panaikinimo, kurį ESTT vėliau atmetė; pabrėžia, kad tai, jog EDAPP, atlikdamas priežiūros funkciją, į ESTT kreipiasi dėl svarbių teisinių klausimų, neturėtų turėti įtakos lojaliam EDAPP ir jo prižiūrimų subjektų bendradarbiavimui ir geriems santykiams;
18.	pažymi, kad 2022 m. pabaigoje EDAPP parengė naują rizikos valdymo sistemą, taip sustiprindamas savo vidaus kontrolės sistemą ir įtraukdamas rizikos analizę į savo metinį planavimą;
19.	pabrėžia svarbų EDAPP konsultacijų ir patarimų vaidmenį teisėkūros procese; pažymi, kad 2022 m. EDAPP patarimus Komisijai ir teisėkūros institucijoms pateikė 27 nuomonėse (2021 m. – 12), 49 oficialiose pastabose (2021 m. – 76) ir 30 neoficialių pastabų (2021 m. – 29), atsakydamas į prašymus pakonsultuoti dėl teisės aktų;
Žmogiškieji ištekliai, lygybė ir darbuotojų gerovė
20.	pažymi, kad 2022 m. pabaigoje EDAPP dirbo 127 darbuotojai, palyginti su 124 darbuotojais 2021 m. pabaigoje ir 114 darbuotojų 2020 m. pabaigoje; pažymi, kad EDAPP įdarbino 52 sutartininkus pagal Pareigūnų tarnybos nuostatų ir kitų tarnautojų įdarbinimo sąlygų 3 straipsnio b punktą ir 6 laikinuosius darbuotojus pagal 2 straipsnio b ir c punktus; taip pat pažymi, kad 202  m. EDAPP įdarbino 8 išorės paslaugų teikėjus, kurie dirbo vietoje; ragina EDAPP informuoti biudžeto įvykdymą tvirtinančią instituciją apie priemones, kurių imtasi siekiant užtikrinti, kad išorės paslaugų teikėjų prieiga prie informacijos būtų valdoma laikantis konfidencialumo lygio, būtino sprendžiant atitinkamus klausimus;
21.	pažymi, kad 2022 m. pabaigoje etatų plano užimtumo rodiklis buvo 86,9 proc.; pažymi, kad 2022 m. EDAPP surengė išorės atrankos procedūrą, kad būtų sudarytas specializuotų kandidatų rezervo sąrašas atsižvelgiant į įdarbinimo poreikius nuo 2022 m.;
22.	pažymi, kad, atsižvelgdamas į COVID-19 pandemijos metu įgytą patirtį, 2022 m. gegužės mėn. EDAPP priėmė naują sprendimą dėl darbo laiko ir mišraus darbo, pagal kurį darbuotojai gali visų pirma keisti savo darbo laiką pagal lankstaus darbo laiko režimą ir dirbti nuotoliniu būdu iki trijų dienų per savaitę; palankiai vertina darbuotojų apklausos, atliktos po to, kai buvo priimtas šis sprendimas, rezultatus, iš kurių matyti, kad dauguma darbuotojų buvo patenkinti nauja darbo tvarka;
23.	sveikina EDAPP su tuo, kad 2022 m. tarp jo darbuotojų buvo 22 pilietybių atstovai, o tai, nepaisant to, kad penkių pilietybių atstovų buvo per daug, yra puikus rezultatas tokiai mažai institucijai;
24.	pažymi, kad 2022 m. EDAPP iš viso dirbo 64 proc. moterų ir 36 proc. vyrų, panašiai kaip ir ankstesniais metais, kai moterų ir vyrų pasiskirstymas buvo atitinkamai 63 proc. ir 37 proc.; apgailestauja, kad 2022 m. vyresniosios vadovybės pareigose nebuvo nė vienos moters, tuo tarpu lyčių santykis tarp keturių viduriniosios grandies vadovų per metus pasiekė pusiausvyrą; ragina EDAPP toliau dėti pastangas siekiant užtikrinti lyčių pusiausvyrą tarp darbuotojų;
25.	su pasitenkinimu pažymi, kad 2022 m. tarp EDAPP darbuotojų nebuvo užfiksuota nė vieno perdegimo ar priekabiavimo atvejo; palankiai vertina tai, kad EDAPP įsteigė darbo grupę klausimams, susijusiems su darbo pasidalijimu ir paskirstymu, aptarti atsižvelgiant į 2022 m. birželio mėn. atliktos kas dvejus metus vykdomos darbuotojų pasitenkinimo apklausos rezultatus, pagal kuriuos kai kurie EDAPP darbuotojai manė, kad darbo krūviu nebuvo vienodai pasidalyta arba jis nebuvo tinkamai paskirstytas komandoms ir kolegoms; prašo EDAPP nuolat informuoti biudžeto įvykdymą tvirtinančią instituciją apie darbo grupės diskusijų rezultatus;
26.	su pasitenkinimu pažymi, kad 2022 m. EDAPP įdarbino 18 stažuotojų, kuriems buvo mokamas darbo užmokestis ir taikomos tokios pačios darbo sąlygos kaip ir kitiems darbuotojams;
Etikos sistema ir skaidrumas
27.	pažymi, kad 2022 m. EDAPP daugiausia pastangų skyrė darbuotojų informuotumui apie EDAPPir (arba) EDAV etikos sistemą didinti, organizuodamas privalomus specialius mokymus visiems darbuotojams ir įvadinius mokymus EDAPP ir (arba) EDAV naujokams; ragina EDAPP toliau didinti informuotumą ir organizuoti apklausas siekiant įvertinti darbuotojų informuotumo apie EDAPP ir (arba) EDAV etikos sistemą lygį;
28.	palankiai vertina bendrą aukštą EDAPP pasiektą veiklos skaidrumo lygį, visų pirma susijusį su Priežiūros pareigūno bei EDAPP administracijos vadovo darbotvarkės ir interesų deklaracijos skelbimu, laikantis 2019 m. Priežiūros pareigūno elgesio kodekso; apgailestauja dėl to, kad EDAPP nusprendė EDAPP administracijos vadovui taikyti Priežiūros pareigūno elgesio kodeksą, o ne priimti specialų vyresniosios vadovybės nariams skirtą elgesio kodeksą;
29.	su pasitenkinimu pažymi, kad 2022 m. Ombudsmeno pradėti du tyrimai dėl EDAPP buvo baigti nenustačius netinkamo administravimo atvejų;
30.	apgailestauja, kad EDAPP vis dar oficialiai neprisijungė prie skaidrumo registro; vis dėlto palankiai vertina tai, kad EDAPP skaidrumo taisyklės suderintos su skaidrumo registro principais dėl privalomų išankstinių patikrinimų skaidrumo registre, susijusių su trečiųjų šalių susitikimais su Priežiūros pareigūnu ir EDAPP administracijos vadovu;
31.	pažymi, kad EDAPP sukūrė sistemą, kuria siekiama užkirsti kelią interesų konfliktams vyresniosios vadovybės ir darbuotojų lygmeniu, pasitelkiant elgesio kodeksus, informuotumo didinimą ir deklaracijas; su pasitenkinimu pažymi, kad 2022 m. interesų konfliktų nenustatyta;
32.	pažymi, kad EDAPP turi vidaus taisykles dėl informavimo apie pažeidimus, kuriose apibrėžiami saugūs būdai ir kanalai, per kuriuos darbuotojai gali pareikšti nuogąstavimus dėl sukčiavimo, korupcijos ar kitų rimtų pažeidimų, nepažeidžiant pranešėjo tapatybės ir pateiktos informacijos konfidencialumo; pažymi, kad 2022 m. apie jokius informavimo apie pažeidimą atvejus pranešta nebuvo;
Skaitmeninė pertvarka, kibernetinis saugumas ir duomenų apsauga
33.	pažymi, kad 2022 m. IT įrangai ir projektams skirtas biudžetas buvo 21 proc. didesnis nei 2021 m.; pažymi, kad šią informaciją reikia vertinti atsižvelgiant į tai, kad pats 2021 m. IT biudžetas buvo 20 proc. didesnis, palyginti su 2020 m. biudžetu;
34.	pažymi, kad 2022 m. EDAPP, atlikdamas plataus masto IT galimybių studiją, atliko kelių ES institucijų IT strategijų tyrimą, kuriuo remiantis buvo parengta artimiausių metų EDAPP IT strategija; ragina EDAPP nuolat informuoti biudžeto įvykdymą tvirtinančią instituciją apie šios analizės rezultatus ir jos poveikį ištekliams;
35.	pažymi, kad Parlamentas teikia IT įrangą ir paslaugas EDAPP, kaip jo palaikomųjų paslaugų teikėjui; palankiai vertina EDAPP pastangas nuolat gerinti savo skaitmeninę darbo erdvę veiksmingumo ir saugumo požiūriu, viršijant tai, ką teikia Parlamentas; pažymi, kad tai, atsižvelgiant į mišraus darbo paplitimą, apėmė EDAPP darbuotojams teikiamų kompiuterių kokybės ir našumo gerinimą, bendradarbiaujant su Parlamentu;
36.	pripažįsta, kad EDAPP atlieka vadovaujamą vaidmenį didinant ESI pasirengimą kibernetinio saugumo srityje; pažymi, kad 2022 m. EDAPP toliau gerino savo pasirengimą apsaugoti asmens duomenis ir neskelbtiną informaciją nuo kibernetinių išpuolių, atsižvelgdamas į sparčiai kintančią kibernetinių grėsmių panoramą; sveikina EDAPP su tuo, kad prieš įsigaliojant ES kibernetinio saugumo aktui jis peržiūrėjo savo saugumo politiką ir metodikas ir pritaikė savo kibernetinio saugumo sutartinius reikalavimus pagal CERT-EU gaires, o tai naudinga visoms institucijoms; pažymi, kad 2022 m. EDAPP nesusidūrė su jokiais kibernetiniais išpuoliais;
37.	sveikina EDAPP išbandžius ir toliau plėtojant novatoriškus ir privatumą labiau užtikrinančius atvirojo kodo IT sprendimus, pvz., bandomąją „Nextcloud“ programinę įrangą arba naujas vaizdo konferencijų priemones, kuriomis siekiama spręsti mišrių posėdžių visuotinio paplitimo klausimą, kartu stiprinant bendradarbiavimą; ragina EDAPP dalytis šia patirtimi su kitomis Europos Sąjungos institucijomis;
Pastatai
38.	pažymi, kad 2022 m. EDAPP ir EDAV buvo vieninteliai Parlamento pastato, kuriame jie buvo įsikūrę, nuomininkai po to, kai 2021 m. pabaigoje išsikėlė Ombudsmenas; pažymi, kad po šio persikėlimo buvo visiškai atnaujinti trys pastato aukštai, kad juose galėtų įsikurti EDAPP ir EDAV darbuotojai ir patalpos būtų pritaikytos prie naujų darbo sąlygų, susiklosčiusių po COVID-19 pandemijos;
39.	pažymi, kad, kalbant apie jo pastato prieinamumą, EDAPP remiasi Parlamento priimtais ir įgyvendinamais sprendimais, kurie yra jo pastatų politikos dalis; ragina EDAPP pasisakyti už tai, kad reikia skirti daugiau dėmesio riboto judumo asmenų ar asmenų su negalia poreikiams, ir informuoti biudžeto įvykdymą tvirtinančią instituciją apie visus šiuo klausimu priimtus naujus sprendimus;
Aplinka ir tvarumas
40.	pažymi, kad EDAPP neprisijungė prie aplinkosaugos vadybos ir audito sistemos (EMAS), tačiau įgyvendino keletą priemonių, kad sumažintų savo aplinkosauginį pėdsaką, pvz., sumažino popieriaus kiekį, skaitmenizavus žmogiškųjų išteklių procesus arba perdirbus atliekas; pažymi, kad, kalbant apie aplinkosaugos infrastruktūrą, Parlamento nuomojamame pastate neįrengtos saulės baterijų plokštės; ragina EDAPP informuoti biudžeto įvykdymą tvirtinančią instituciją apie visus naujus sprendimus įrengti saulės baterijų plokštes jo pastate;
41.	palankiai vertina tai, kad EDAPP ir toliau skatina tvarų darbuotojų judumą, kompensuodamas 50 proc. mėnesinių ir (arba) metinių įmokų už viešąjį transportą, ir savo garažuose skirdamas pakankamai vietos darbuotojams pasistatyti dviračius;
Institucijų bendradarbiavimas
42.	palankiai vertina tai, kad vykdant tarpinstitucinį bendradarbiavimą sutaupyta biudžeto ir administracinių lėšų, visų pirma tai, kad sudaryti susitarimai dėl paslaugų lygio su Parlamentu dėl jo patalpų nuomos ir naudojimosi jo IT sistemos taikomosiomis programomis, aparatinės įrangos reikmenimis ir technine priežiūra, taip pat su Komisija dėl IRT paslaugų;
43.	pažymi, kad EDAPP glaudžiai, nors ir neoficialiai, bendradarbiauja su OLAF, Europos prokuratūra ir Audito Rūmais, kuriems jis teikia konsultacijas dėl konkrečių projektų ir klausimų, taip papildydamas savo priežiūros funkcijas; ypač palankiai vertina reguliarų dialogą su Europos prokuratūra, kaip naujai įsteigta institucija, 2022 m.; palankiai vertina tai, kad EDAPPstruktūriškiau bendradarbiauja su ombudsmenu pagal susitarimo memorandumą, kuriuo siekiama apibrėžti jų bendradarbiavimo skundų nagrinėjimo lygmeniu tvarką;
44.	pažymi, kad tarpinstitucinis bendradarbiavimas su EDAPP, kuris atlieka priežiūros funkciją, yra labai svarbus tam, kad kitos ES institucijos pagerintų savo atitikties duomenų apsaugos teisinei sistemai lygį; sveikina EDAPP už tai, kad jis ėmėsi vadovaujamo vaidmens sudarant tarpinstitucinę sutartį dėl „Nextcloud“ paslaugų teikimo susitarimą pasirašiusioms ES institucijoms;
45.	palankiai vertina esminį EDAPP vaidmenį 2022 m. koordinuojant valstybių narių, kurioms atstovaujama EDAV, duomenų apsaugos institucijas, siekiant skatinti nuoseklią duomenų apsaugą visoje Sąjungoje; pažymi, kad EDAPP dalyvavo 2022 m. EDAV koordinuotuose vykdymo užtikrinimo veiksmuose, susijusiuose su debesijos paslaugų naudojimu Sąjungoje, kurių tikslas buvo EDAPP, ES institucijoms ir duomenų apsaugos institucijoms pasidalyti žiniomis ir gerąja patirtimi;
Komunikacija
46.	pažymi, kad 2022 m. viešosios komunikacijos ir reklaminės veiklos biudžetas siekė 304 665 EUR, t. y. 19 proc. daugiau nei 2021 m.; palankiai vertina į ES institucijas, ES duomenų apsaugos ekspertus ir plačiąją visuomenę nukreiptą išsamią komunikacijos strategiją, kuria siekiama didinti informuotumą apie jo vaidmenį ir tai, kad svarbu laikytis Sąjungos duomenų apsaugos taisyklių;
47.	su pasitenkinimu pažymi, kad 2022 m. EDAPP mišriu būdu surengė keletą komunikacijos renginių, visų pirma didelę tarptautinę konferenciją „Duomenų apsaugos ateitis. Veiksmingas vykdymo užtikrinimas skaitmeniniame pasaulyje“, kurioje gyvai ir nuotoliniu būdu dalyvavo daugiau kaip 2000 dalyvių;
48.	pažymi, kad EDAPP internetu per savo interneto svetainę ir savo socialinių tinklų paskyras skelbia informaciją platformose „X“ (buvęs „Twitter“) (29,100 sekėjų), „LinkedIn“ (63,000 sekėjų), „YouTube“ (275,000 sekėjų), „EU-Voice“ (5100 sekėjų) ir „EU-Video“ (690 sekėjų); pažymi, kad 2022 m. EDAPP pradėjo kelias socialinės žiniasklaidos kampanijas, kuriomis siekiama skatinti konkrečias iniciatyvas arba kurios vykdomos bendradarbiaujant su kitomis ES institucijomis, siekiant didinti informavimo veiklą ir užtikrinti, kad jo auditorija būtų gerai informuota apie jo veiklą;
49.	pripažįsta vadovaujamą EDAPP vaidmenį išbandant ir skatinant socialinės žiniasklaidos kanalus, kuriais prisidedama prie Sąjungos duomenų ir skaitmeninio suverenumo strategijos, laikantis duomenų apsaugos teisinės sistemos; sveikina EDAPP pradėjus bandomąjį projektą, kuriuo siekiama supažindinti ES institucijas su „EU-Voice“ ir „EU-Video“ – dviem nemokamais atvirojo kodo socialinės žiniasklaidos tinklais, pagrįstais „Mastodon“ programine įranga, kad ES institucijos galėtų bendrauti su visuomene dalydamosi tekstais, vaizdais, vaizdo įrašais ir tinklalaidėmis; sveikina EDAPP 2022 m. surengus mokymo kursus ES institucijomis apie naudojimąsi socialine žiniasklaida laikantis ES duomenų apsaugos taisyklių ir geriausios praktikos.

